钦定古今图书集成/明伦汇编/氏族典/第205卷 > 高兴
## 钦定古今图书集成/明伦汇编/氏族典/第205卷 > 高兴

按《元史高兴传》，“兴字功起，蔡州人。其先自蓟徙汴，曾
祖拱之，祖子洵，世以农为业。金末兵乱，父青又徙蔡
而生兴。兴少慷慨，多大节，力挽二石弓。尝步猎南阳
山中，遇虎，跳踉大吼，众皆惊走，兴神色自若，发一矢
毙之。至元十一年，诣黄州，谒宋制置陈奕，奕使隶麾
下。十二年，丞相伯颜伐宋，至黄州，兴从奕出降，伯颜”
承制授兴千户，为先锋，授金符，为管军总管。十三年，
宋降，伯颜北还，留兴以兵，取郡县之未下者。迁镇国
上将军、万户。十四年，还镇婺州，充衢婺招讨使。十五
年，诏忙古台立行省于福建，兴立行都元帅府于建
宁以镇之，以招讨使行右副都元帅。十六年，召入朝，
迁浙东道宣慰使。十七年，漳州盗数万据高安寨，诏
以兴为福建等处征蛮右副都元帅，讨平之。十九年，
入朝，改浙西道宣慰使。二十一年，改淮东道宣慰使。
二十三年，拜江淮行中书省参知政事，改浙东道宣
慰使。二十四年，尚书省立，拜行尚书省参知政事。丁
母忧，诏起复。二十八年，罢福建行省，以参知政事行
福建宣慰使。召拜江西行省左丞。二十九年，复立福
建行省，拜右丞。成宗即位，复拜福建行省平章政事。
大德三年，改江浙行省平章政事。八年，授枢密副使。
十年，进同知枢密院事，改河南行省平章政事。武宗
即位，召见，拜左丞相，商议河南省事，赐以先朝御服。
仁宗宠眷勋旧，赐与尤厚。皇庆二年卒，年六十九。赠
太师、开府仪同三司、上柱国，追封梁国公，谥“武宣。”元
统三年，加封南阳王。子久住，泉州总管；长寿，同知建
宁路总管府事；忙古台，袭万户；伯颜，同知建国路总
管府事；完者都，辰州路总管；宝哥，治书侍御史。